FI Euroopan unionin virallinen lehti C 336/5

EUROOPAN KESKUSPANKIN LAUSUNTO,

annettu 24 päivänä kesäkuuta 2014,

ehdotuksesta Euroopan parlamentin ja neuvoston asetukseksi arvopapereilla toteutettavien rahoitustoimien raportoinnista ja läpinäkyvyydestä

(CON/2014/49)

(2014/C 336/04)

Johdanto ja oikeusperusta

Euroopan keskuspankki (EKP) vastaanotti 18 päivänä maaliskuuta ja 27 päivänä maaliskuuta 2014 Euroopan parlamentilta sekä neuvostolta pyynnöt antaa lausunto ehdotuksesta asetukseksi arvopapereilla toteutettavien rahoitustoimien raportoinnista ja läpinäkyvyydestä (1) (jäljempänä ’ehdotettu asetus’).

EKP:n toimivalta antaa lausunto perustuu Euroopan unionin toiminnasta tehdyn sopimuksen 127 artiklan 4 kohtaan ja 282 artiklan 5 kohtaan, sillä asetusehdotus sisältää säännöksiä, jotka vaikuttavat Euroopan keskuspankkijärjestelmän (EKPJ) rooliin myötävaikuttaa rahoitusjärjestelmän vakauteen liittyvän politiikan moitteettomaan harjoittamiseen Euroopan unionin toiminnasta tehdyn sopimuksen 127 artiklan 5 kohdan mukaisesti. Tämän lausunnon on antanut EKP:n neuvosto Euroopan keskuspankin työjärjestyksen 17.5 artiklan ensimmäisen virkkeen mukaisesti.

1. Yleiset huomautukset

EKP suhtautuu yleisesti ottaen myönteisesti ehdotettuun asetukseen, jonka tarkoituksena on lisätä finanssimarkkinoiden turvallisuutta ja läpinäkyvyyttä finanssimarkkinoiden vakauden valvontaryhmän (Financial Stability Board, FSB) hyväksymien ja G-20-maiden syyskuussa 2013 kannattamien suositusten mukaisesti (2). Ehdotetulla asetuksella otettaisiin käyttöön säännöksiä kolmella alalla: 1) tiedot liiketoimista olisi toimitettava kauppatietorekisteriin, ja toimivaltaisilla viranomaisilla ja asianomaisilla unionin elimillä olisi oltava suora ja välitön pääsy näihin tietoihin, jotta ne voisivat seurata sellaisten järjestelmäriskien muodostumista rahoitusjärjestelmässä, jotka liittyvät arvopapereilla toteutettavien rahoitustoimiin; ehdotettua asetusta sovellettaessa arvopapereilla toteutettavilla rahoitustoimilla tarkoitetaan takaisinostosopimuksia, arvopapereiden ja hyödykkeiden lainaksi antamista tai -ottamista sekä muita liiketoimia, joilla on vastaava taloudellinen vaikutus ja jotka aiheuttavat samanlaisia riskejä, erityisesti buy-sell back- ja sell-buy back -sopimuksia, 2) tiedot arvopapereilla toteutettavista rahoitustoimista olisi annettava sijoittajille, joiden varoja käytetään kyseisissä rahoitustoimissa tai muissa rahoitusrakenteissa, joilla on vastaavat vaikutukset kuin arvopapereilla toteutettavalla rahoitustoimella, 3) edelleenpanttaussopimusten olisi oltava läpinäkyviä. EKP katsoo, että arvopapereilla toteutettavia rahoitustoimien raportointia ja läpinäkyvyyttä koskevat uudet yhdenmukaiset säännöt sekä edelleenpanttausta koskevat säännöt voivat myötävaikuttaa unionin rahoitusvakauteen merkittävästi. Lisäksi ehdotetussa asetuksessa tulisi ottaa huomioon FSB data expert group on securities financing markets -nimisen asiantuntijaryhmän työ. Tämän asiantuntijaryhmän tarkoituksena on laatia suosituksia FSB:n suositusten mukaisesta tiedonkeruusta ja aggregoinnista globaalilla tasolla. Asiantuntijaryhmä laatii ehdotetut standardit ja prosessit vuoteen 2014 mennessä (3). Lisäksi EKP esittää seuraavat erityiset huomautukset.

2. Erityiset huomautukset

2.1 Keskuspankkien liiketoimille myönnettävät poikkeukset tietojen raportointia ja läpinäkyvyyttä koskevista velvollisuuksista

Ehdotetuissa raportointia ja läpinäkyvyyttä koskevissa säännöissä ei ole sellaisia liiketoimia koskevaa poikkeusta, joissa EKPJ:n keskuspankki on vastapuolena (4).

EKP panee merkille, että tietojen raportointi ja läpinäkyvyys keskuspankkien tekemistä sellaisista liiketoimista, joiden toteuttaminen kuuluu niiden lakisääteisiin tavoitteisiin ja tehtäviin, ei loisi suurempaa avoimuutta markkinoille, mutta tällainen tietojen raportointi tai avoimuus saattaisi vakavasti vaarantaa näiden operaatioiden – eli rahapoliittisten operaatioiden ja valuuttaoperaatioiden – tehokkuutta; tämän seurauksena vaarantuisi myös keskuspankkien kyky toteuttaa näitä operaatioita, joiden onnistuminen perustuu oikea-aikaisuuteen ja luottamuksellisuuteen.

Liiketoimien vastapuolten velvollisuus ilmoittaa kauppatietorekistereille sellaisten liiketoimien tiedot, joissa EKPJ:n jäsen on vastapuolena, saattaa olla ristiriidassa EKP:n ja kansallisten keskuspankkien luottamuksellisuussäännösten kanssa sekä olla esteenä EKP:lle Euroopan unionin toiminnasta tehdyssä sopimuksessa myönnettyjen erivapauksien, etenkin EKP:n arkistojen ja virallisten tiedonantojen loukkaamattomuuden, toteutumiselle (5). Näistä syistä raportointi- ja läpinäkyvyysvaatimusten ei tulisi koskea liiketoimia, joiden vastapuolena on EKPJ:n keskuspankki.

EKP suosittaa voimakkaasti liiketoimikohtaisen poikkeuksen sisällyttämistä ehdotettuun asetukseen (6). Jos tällaista poikkeusta ei sisällytetä, vaikutus on sama kuin jos nämä raportointi- ja läpinäkyvyysvaatimukset asetettaisiin EKPJ:lle.

2.2 Poikkeusten luettelon muuttamista koskevan komission toimivallan selkiyttäminen

Lisäksi olisi tarpeen selkiyttää ehdotetun asetuksen 2 artiklan 3 kohta, jossa komissiolle annetaan valta muuttaa 2 artiklan 2 kohdassa oleva poikkeusten luetteloa delegoiduin säädöksin. EKP katsoo, että 2 artiklan 3 kohtaan olisi sisällytettävä nimenomainen maininta mahdollisuudesta laajentaa poikkeusten luetteloa kolmansien maiden keskuspankkien sisällyttämiseksi (7).

2.3 Edelleenpanttaus

Ehdotetussa asetuksessa ’edelleenpanttauksella’ tarkoitetaan ’vastaanottavan vastapuolen vakuudeksi saamien rahoitusinstrumenttien käyttöä sen omissa nimissä ja omaan lukuun tai toisen vastapuolen lukuun’ (8).Ehdotetun asetuksen mukaan rahoitusinstrumentit vakuutena saava vastapuoli voi edelleenpantata ne ainoastaan osallistuvan vastapuolen nimenomaisella suostumuksella ja vasta sen jälkeen, kun rahoitusinstrumentit on siirretty sen omalle tilille (9).

EKP suhtautuu myönteisesti 4 artiklassa oleviin arvopapereilla toteutettavien rahoitustoimien raportointivelvollisuuksiin, mukaan lukien velvollisuus raportoida vakuutta koskevat tiedot erityisesti tilanteissa joissa vakuus voidaan pantata edelleen tai on edelleenpantattu. EKP suhtautuu lisäksi myönteisesti ehdotetun asetuksen 15 artiklan mukaisiin sopimusten läpinäkyvyyttä koskeviin vaatimuksiin. Johdonmukaisuuden varmistamiseksi EKP kuitenkin ehdottaa, että ehdotetun asetuksen termistö saatettaisiin yhdenmukaiseksi FSB:n suositusten (10) termistön kanssa ja että siten käytettäisiin termiä ”uudelleenkäyttää””edelleenpanttauksen” sijasta. Tämä vastaisi paremmin ehdotetun asetuksen soveltamisalaan kuuluvien rahoitustoimien laajaa kirjoa ja takaisi markkinatoimijoille oikeusvarmuuden. EKP esittää tätä tarkoitusta varten muutosehdotuksia (11).

Sopimusten läpinäkyvyyttä koskevien vaatimusten osalta ehdotetussa asetuksessa ei erotella direktiivissä 2002/47/EY (12) tarkoitettuja omistusoikeuden siirtäviä rahoitusvakuusjärjestelyin siirrettyjä rahoitusvakuuksia ja panttioikeuteen perustuvia rahoitusvakuusjärjestelyjä. Omistusoikeuden siirtävissä rahoitusvakuusjärjestelyissä vakuuden antaja siirtää rahoitusvakuuden täyden omistusoikeuden – tai muuten täyden oikeuden – rahoitusvakuuteen vakuuden saajalle. Panttioikeuteen perustuvassa rahoitusvakuusjärjestelyssä vakuuden antaja antaa rahoitusvakuuden pantin muodossa vakuuden saajalle tai tämän hyväksi, ja näin ollen rahoitusvakuuden täysi tai osittainen omistusoikeus tai muuten täysi oikeus rahoitusvakuuteen säilyy vakuuden antajalla, kun vakuusoikeus perustetaan. Finanssimarkkinoiden vakauden näkökulmasta ehdotetun asetuksen laaja soveltamisala on lähtökohtaisesti myönteinen asia. Kuitenkin direktiivin 2002/47/EY säännökset huomioon ottaen vakuuden saajalla olisi oltava täysi omistusoikeus – tai muuten täysi oikeus – rahoitusvakuuteen, jos kyseessä on omistusoikeuden siirtävä rahoitusvakuusjärjestely. Rahoitusvakuuden saajan tulisi olla velvoitettu noudattamaan ehdotetun asetuksen 15 artiklan muita vaatimuksia, mutta olisi selkiytettävä, että omistusoikeuden siirtävä rahoitusvakuusjärjestely merkitsee implisiittisesti suostumusta uudelleenkäyttöön sekä että 15 artiklan mukaisten velvoitteiden noudattamatta jättäminen ei vaikuta arvopapereilla toteutettavan rahoitustoimen pätevyyteen tai täytäntöönpanokelpoisuuteen ja että rahoitusvakuuden saajaan voidaan kohdistaa ainoastaan ehdotetun asetuksen mukaisia hallinnollisia seuraamuksia. EKP esittää tätä tarkoitusta varten muutosehdotuksia (13).

EKP panee merkille, että ehdotetussa asetuksessa keskitytään raportointiin ja läpinäkyvyyteen. Kuitenkin finanssikriisi on osoittanut, että asiakkaiden varojen uudelleenkäyttämisestä ja edelleenpanttauksesta saattaa aiheutua merkittäviä rahoitusvakauteen kohdistuvia riskejä. Ne saattavat lisätä ongelmien leviämisen vaaraa, johtaa ylivelkaantumiseen rahoitusjärjestelmässä ja lisätä yksittäisten laitosten talletuspaon riskiä. Tässä yhteydessä on syytä panna merkille, että FSB on antanut kansainvälisellä tasolla suosituksia rajojen asettamisesta 1) asiakkaiden varojen edelleenpanttaukselle, jolla rahoitetaan välittäjän omaan lukuun tapahtuvaa toimintaa, ja 2) yhteisöille, jotka saavat edelleenpantata asiakkaiden varoja (14). Lisäksi unionissa saatetaan tarvita lisätoimia. Tästä syystä EKP pitää tärkeänä, että komissio arvioi, onko tarvetta ehdotettuja raportointi- ja läpinäkyvyysvaatimuksia pidemmälle menevään lisäsääntelyyn, joka voitaisiin toteuttaa myöhemmin erillisessä säädöksessä. Tällainen lisäsääntely voisi koskea esim. määrällisiä rajoituksia asiakkaiden varojen uudelleenkäyttämiselle ja edelleenpanttaukselle. Olisi toteutettava kattava kustannus-hyötyanalyysi sen varmistamiseksi, että tällaiset määrälliset rajoitukset eivät vaikuttaisi epäsuotuisasti arvopapereilla toteutettavien rahoitustoimien markkinoihin.

2.4 Arvopapereilla toteutettavien rahoitustoimien raportointijärjestelyt

EKPJ:n tehtävien hoitamiseksi ja rahoitusmarkkinoiden ja rahoitustoiminnan seuraamiseksi euroalueella EKP:n täytyy kerätä kansallisten keskuspankkien avustuksella korkealaatuista tilastotietoa (15). Näin ollen kauppatietorekistereille ja tietyissä tapauksissa Euroopan arvopaperimarkkinaviranomaiselle raportoidut tiedot liiketoimista ovat olennaisen tärkeitä EKPJ:lle seuraavien tehtävien täyttämiseksi: 1) myötävaikuttaminen rahoitusmarkkinoiden vakauteen perussopimuksen 127 artiklan 5 kohdan mukaisesti seuraamalla arvopapereilla toteutettaviin rahoitustoimiin liittyvien järjestelmäriskien muodostumista rahoitusjärjestelmässä, 2) rahapolitiikan toteuttaminen, 3) välittymismekanismin analyysi, 4) rahoitusmarkkinainfrastruktuurien yleisvalvonta (16), 5) analyyttisen ja tilastollisen tuen antaminen Euroopan järjestelmäriskikomitealle asetuksen (EU) N:o 1096/2010 (17) mukaisesti.

Näistä syistä ja jotta minimoitaisiin markkinatoimijoille raportoinnista aiheutuva rasite, arvopapereilla toteutettavien rahoitustoimien erityiset tyypit, joista tiedot on raportoitava, sekä raportoinnin muoto ja tiheys, olisi muotoiltava sellaisiksi, että kyseisiä tietoja voi helposti käyttää EKPJ:n tehtäviä varten. EKP suhtautuu myönteisesti tähän mahdollisuuteen tehdä tiivistä yhteistyötä EAMV:n kanssa teknisten standardien laatimiseksi ja se on valmis tukemaan EAMV:tä tässä tehtävässä.

Lisäksi EKP suosittelee että arvopapereilla toteutettavien rahoitustoimien tiedot raportoidaan, kerätään ja saatetaan EKP:n saataville mahdollisimman yksityiskohtaisina ja täysin standardisoidussa muodossa. Raportoitavien tietoerien osalta EKP suosittelee, että ehdotetun asetuksen 4 artiklan 7 kohdan mukaisesti laadittavissa teknisissä standardeissa vaaditaan kaikista omaisuuseristä joiden osalta raportointia vaaditaan tiedot vakuutena käytetyistä yksittäisistä omaisuuseristä, pääoman määrästä, valuutasta, tyypistä, laadusta ja arvosta. Tämä helpottaisi sen määrittämistä, ovatko omaisuuserät edelleenpantattavissa tai edelleenpantattuja ja edistäisi automatisoitujen prosessien luomista tällaisten tietojen keräämiseksi. Teknisissä standardeissa olisi myös mahdollistettava arvopapereiden tai hyödykkeiden lainaksi antamisen tai ottamisen kohteena olevien yksittäisten omaisuuserien raportointi. Yksittäiset omaisuuserät olisi raportoitava myös silloin, kun rahoitustoimen vakuutena on esim. salkkuun tai kolmikantavakuuspalveluihin perustuva omaisuuserien sammio (18). Teknisissä standardeissa olisi otettava huomioon tällaisten sammioiden tekniset yksityiskohdat ja dynaaminen luonne, erityisesti jos niiden koostumus muuttuu usein. Yksittäisten omaisuuserien raportointijärjestelyjä olisi mukautettava vastaavasti. Kolmikantarepojen raportointi voitaisiin esimerkiksi yksinkertaistaa sallimalla raportointi päivän lopussa liiketoimen vakuutena olevassa vakuussammiossa olevien yksittäisten omaisuuserien osalta. Raportointi relevanttien finanssimarkkinainfrastruktuurien välityksellä voisi teknisellä tasolla helpottaa raportointia (mukaan lukien vakuutena käytettävien yksittäisten omaisuuserien raportointi) ja olisi sopusoinnussa 4 artiklan 1 kohdan kanssa, jonka mukaan vastapuolet voivat delegoida arvopapereilla toteutettavien rahoitustoimien raportoinnin.

Lisäksi EKP ehdottaa kansainvälinen kehitys – kuten FSB:ssä meneillään oleva työ – huomioon ottaen, että vastapuolet velvoitettaisiin teknisissä standardeissa raportoimaan muitakin eriä rahoitusvakauden varmistamiseksi suoritettavan kattavamman seurannan mahdollistamiseksi sekä edellä kuvailtujen EKPJ:n tehtävien täyttämiseksi.

Ehdotetun asetuksen mukaan arvopapereilla toteutettavien rahoitustoimien tiedot on ilmoitettava viimeistään rahoitustoimen tekemistä, muuttamista tai päättymistä seuraavana työpäivänä. Tiedon laadun sekä paikkansapitävyyden ja täydellisyyden varmistamiseksi EKP suosittelee sen harkitsemista, olisiko vastapuolille asetettava kaikkia erääntymättömiä liiketoimia koskeva vähemmän tiheä lisäraportointivelvoite. Tällaisen lisäraportointivelvoitteen tarkoituksena olisi estää arvopapereilla toteutettavia rahoitustransaktioita koskevien raportoitujen tietojen virheiden akkumulointi pitkällä aikavälillä ja se olisi sopusoinnussa FSB:n suosituksen kanssa, jonka mukaan olisi säännöllisesti tehtävä tilannekatsaus erääntymättömistä saatavista (19).

EKP suosittaa voimakkaasti, että ehdotetun asetuksen mukaisissa teknisissä standardeissa vaaditaan, että tietoihin sisällytetään nykyisten ja tulevien kansainvälisten standardien mukaisia tunnisteita. EAMVN:n olisi velvoitettava kaikki ehdotetun asetuksen soveltamisalaan kuuluvat vastapuolet käyttämään tällaisia tunnuksia, erityisesti kansainvälistä ISIN-koodia (international securities identification number (ISIN)), maailmanlaajuista oikeushenkilötunnusta (global legal entity identifier (LEI)) ja yksilöllistä kauppatunnusta (20).

Ensinnäkin raportoitaessa muita kuin käteisvakuuksia olisi mainittava ISIN-koodi. ISIN-koodi on arvopapereille annettu koodi, jonka avulla tunnistetaan yksittäinen arvopapereiden liikkeeseenlasku.

Toiseksi liiketoimien kaikilla osapuolilla tulisi johdonmukaisuuden varmistamiseksi ja asianmukaisen tiedonkeruuvälineen luomiseksi olla oma koodi. Tästä syystä EKP kannattaa Euroopan pankkiviranomaisen (EPV) ja EAMV:n kannattaman (21) maailmanlaajuisen LEI-järjestelmän käyttöä FSB:n suositusten (22) mukaisella tavalla. Vaikka maailmanlaajuinen LEI-järjestelmä ei ole vielä käytössä, ehdotetun asetuksen 4 artiklan 8 kohdassa olisi mainittava tarve soveltaa LEI:tä teknisissä standardeissa, erityisesti ottaen huomioon esi-LEI:den käyttö tällä hetkellä käytössä olevassa väliaikaisessa maailmanlaajuisessa LEI-järjestelmässä (23). LEI-järjestelmä ja esi-LEI-järjestelmä helpottavat tietojen keräämistä ja aggregointia globaalilla tasolla, erityisesti ne helpottavat kahteen kertaan laskettujen tietojen korjaamista eri maissa raportoitujen kansainvälisten liiketoimien kohdalla.

Kolmanneksi EKP suosittaa voimakkaasti, että EAMV loisi euroopanlaajuisen yksilöllisen kauppatunnuksen, koska kansainvälisen tason ratkaisua ei ole. Tämä on erityisen tärkeää kahden tai useamman vastapuolen raportoimien samaa liiketointa koskevien tietojen yhdistämiseksi sekä vastapuolten raportoimien tietojen eheyden edellytys, esim. aukkojen ja kahteen kertaan laskettujen tietojen välttämiseksi.

On myös tärkeätä varmistaa, että EKPJ:llä on asianmukaisella tavalla pääsy kauppatietorekisterien keräämiin täydellisiin, yksityiskohtaisiin ja täysin standardisoituihin tietoihin muodossa, joka helpottaa EKPJ:n tehtävien hoitamista (24). Tapauksissa joissa se katsoo sen olevan tarpeellista ja asianmukaista EAMV:llä tulisi olla mahdollisuus sisällyttää teknisiin standardeihin verifiointiprosesseja, joiden avulla kauppatietorekisterit voivat verifioida niille raportoitujen tietojen paikkansapitävyyden ja täydellisyyden erityisesti tilanteissa, joissa kauppatietorekisteri on pannut merkille, että tiedot ovat puutteellisia, epätäydellisiä tai epäjohdonmukaisia (25). Tämä ei kuitenkaan vaikuta toimivaltaisten viranomaisten toimivaltaan määrätä vastapuolille hallinnollisia seuraamuksia ehdotetun asetuksen VIII luvun nojalla.

Kun nämä tekniset standardit on hyväksytty asetuksen (EU) N:o 1095/2010 (26) mukaisen menettelyn mukaisesti, niitä on päivitettävä säännöllisesti, jotta markkinoiden kehitys otetaan huomioon, sääntelykehys vahvistetaan ja yhtenäisen eurooppalaisen sääntökirjan täysi vaikutus varmistetaan.

Unionin muiden rahoituspalvelusäädösten, esim. asetuksen (EU) N:o 648/2012 nojalla hyväksytyt tekniset standardit olisi mahdollisesti saatettava linjaan ehdotetun asetuksen nojalla hyväksyttyjen teknisten standardien kanssa. Tämä myötävaikuttaisi raportoinnista vastapuolille aiheutuvan rasitteen vähentämiseen ja varmistaisi, että raportointi tosiasiallisesti sisältää ehdotetun asetuksen 4 artiklassa vaaditut tiedot. Tällaisella linjaan saattamisella olisi pyrittävä varmistamaan arvopapereilla toteutettavien rahoitustoimien kattava seuranta ja erityisesti ehdotetun asetuksen 4 artiklan 6 kohdan mukaisesti raportoitujen arvopapereilla toteutettavia rahoitustoimia koskevien tietojen ja formaattien yhdenmukaisuus.

Tehty Frankfurt am Mainissa, 24 päivänä kesäkuuta 2014. EKP:n puheenjohtaja Mario DRAGHI

(1) COM(2014) 40 final.

(2) Ks. ”Strengthening Oversight and Regulation of Shadow Banking: Policy Framework Addressing Shadow Banking Risks in Securities Lending and Repos” (jäljempänä ’FSB:n suositukset’), 29. elokuuta 2013, saatavilla FSB:n verkkosivuilla http://financialstabilityboard.org/

(3) Ks. FSB:n suositusten suositukset 2 ja 3.

(4) Ehdotetun asetuksen 2 artiklan 2 kohdassa oleva subjektiivinen poikkeus koskee EKPJ:tä, muita vastaavanlaista toimintaa harjoittavia jäsenvaltioiden elimiä ja muita unionin elimiä, joiden vastuulla on julkisen velan hoito tai jotka osallistuvat julkisen velan hoitoon sekä kansainvälistä järjestelypankkia. EKPJ:n keskuspankkien vastapuolia ei ole selkeällä tavalla suljettu pois ehdotetun asetuksen 4, 13, 14 ja 15 artiklan mukaisista raportointi- ja läpinäkyvyysvaatimuksista.

(5) Ks. perussopimuksen 343 artikla sekä Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 39 artikla sekä Euroopan yhteisöjen erioikeuksista ja vapauksista tehdyn pöytäkirjan 2, 5 ja 22 artikla.

(6) Ks. tämän lausunnon liitteessä oleva muutos 7. Vrt. lausunnon CON/2012/21 7.2 kohta ja rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä toukokuuta 2014 annettun Euroopan parlamentin ja neuvoston asetuksen EU (N:o) 600/2014 (EUVL L 173, 12.6.2014, s. 84) 1 artiklan 6–8 kohta. Kaikki EKP:n lausunnot on julkaistu EKP:n verkkosivuilla www.ecb.europa.eu

(7) Ks. tämän lausunnon liitteessä oleva muutos 8. Tällainen selkiyttäminen olisi linjassa OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (EUVL L 201, 27.7.2012, s. 1) ja asetuksen (EU) N:o 600/2014 1 artiklan 9 kohdan kanssa.

(8) Ehdotetun asetuksen 3 artiklan 7 kohta.

(9) Ehdotetun asetuksen 15 artikla.

(10) Ks. FSB:n suositusten suositus 7.

(11) Ks. tämän lausunnon liitteessä oleva muutos 10. Ks. myös muutokset 2–6, 11 ja 16.

(12) Euroopan parlamentin ja neuvosto direktiivi 2002/47/EY, annettu 6 päivänä kesäkuuta 2002, rahoitusvakuusjärjestelyistä (EYVL L 168, 27.6.2002, s. 43).

(13) Ks tämän lausunnon liitteessä olevat muutokset 10 ja 19.

(14) Ks. FSB:n suositusten suositus 7.

(15) Ks. EKPJ:n perussäännön 5 artikla.

(16) Ks. lausunto CON/2011/1.

(17) Neuvoston asetus (EU) N:o 1096/2010, annettu 17 päivänä marraskuuta 2010, Euroopan järjestelyriskikomitean toimintaa koskevien erityistehtävien antamisesta Euroopan keskuspankille (EUVL L 331, 15.12.2010, s. 162).

(18) Ks. tämän lausunnon liitteessä oleva muutos 11.

(19) Ks. FSB:n suositusten suositus 2.

(20) Ks. tämän lausunnon liitteessä oleva muutos 12.

(21) Ks. EBA Recommendation on the use of the Legal Entity identifier (LEI) (EBA/REC/2014/01), 29. tammikuuta 2014, saatavilla EPV:n verkkosivuilla http://www.eba.europa.eu/ ja ESMA Questions and Answers document, ”Implementation of the Regulation (EU) N:o 648/2012 on OTC derivatives, central counterparties and trade repositories (EMIR)” (ESMA/2013/1527), 22. lokakuuta 2013, s. 45, saatavilla EAMV:n verkkosivuilla http://www.esma.europa.eu/

(22) Ks. ”A Global Legal Entity Identifier for Financial Markets”, 8. kesäkuuta 2012, saatavilla FSB:n verkkosivuilla http://www.financialstabilityboard.org/

(23) Ks. ”LEI Regulatory Oversight Committee (ROC): 1st progress note on the Global LEI Initiative”, 8. maaliskuuta 2013, saatavilla LEI ROC:n verkkosivuilla http://www.leiroc.org/. Väliaikainen maailmanlaajuinen LEI-järjestelmä otettiin käyttöön tammikuussa 2013; LEI ROC hyväksyi maailmanlaajuisen järjestelmän kanssa yhteensopivina kaikki esi-LOU:iden (Local Operating Unit) antamat esi-LEI:t.

(24) Ks. tämän lausunnon liitteessä oleva muutos 15.

(25) Ks. tämän lausunnon liitteessä oleva muutos 13.

(26) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).